**Беларускія вячоркі.**

**Музычная забава для дзяцей сярэдняга дашкольнага ўзросту (4-5 г)**

**Праграмныя задачы:**

– садзейнічаць фарміраванню духоўна-маральнай асновы асобы дзіцяці творамі беларускага фальклору;

– спрыяць развіццю ўмення самастойна выконваць літаратурныя і музычныя творы розных жанраў;

– развіваць агульныя, спецыяльныя і творчыя музычныя здольнасці праз далучэнне да народнай музычнай культуры;

– выхоўваць пачуццё нацыянальнай самасвядомасці, ацэначнае стаўленне да музычных твораў;

– выхоўваць устойлівую цікавасць і станоўчыя адносіны дашкольнікаў да твораў народнай музыкі; цікавасць да музычнай, пазнавальнай, выканальніцкай і творчай дзейнасці.

**Ход забавы**

*Зала ўпрыгожана як вясковая хата. Гучыць беларуская інструментальная музыка. У залу ўваходзяць вядучы і дзед з бабай.*

**Вядучы:**Добры дзень вам, паважаныя госці! Вельмі добра, што вы да нас завіталі.

Святамі наша Радзіма багата,  
Кожнае з іх – асаблівае свята.  
Так, нашы прадзеды ішлі на Каляды,  
Шчасця, багацця жадаць былі рады.  
Папараць-кветку шукаць на Купалле.  
Святы народныя нам завяшчалі –  
Шаноўныя госці, будзьце здаровы!

 З глыбокай даўніны прыйшоў да нас звычай – беларускія пасядзелкі. Доўгімі зімнімі вечарамі збіраліся жонкі, мужыкі, сялянская моладзь для рукадзелля і пражы, а больш для забаў і песень. Таму што як не цяжка было жыць у тыя далёкія часы, заставалася любоў народа да песень, танцаў, гульняў, жартаў. Вось і запрашаем вас паглядзець беларускія вячоркі.

**Дзед:** Штосьці ў мяне сёння работа не ладзіцца, усё з рук валіцца.

**Баба:** Гэта ж у нас сёння вячоркі. Чуеш, госцікі ідуць, вясёлую песню спяваюць.

**Гучыць музыка “Кали ласка”.** *Уваходзяць дзеці.*

**Вядучы:** Добры дзень вам, шаноўныя гаспадары!

Завіталі мы да вас у госці добрыя песні паспяваці.

Сябе паказаці, ды папрацаваці.

**Дзед:** Добры дзень вам усім, гасцям дарагім. Дзякуем, што да нас прыйшлі.

**Вядучы:** Дазвольце мы для вас адразу вясёлую песню заспяваем.

**Баба:** Вось цікава паслухаць.

**песня “Мы жывем у Беларуси”**

**Баба:** Праходзьце, калі ласка, сядайце, будзьце як дома. Краснаму госцейку – краснае месца. Бярыце сабе работу: хлопчыкі – дудкі стругайце, дзяўчаты – вышывайце.

**Дзед:** А я кошык плесці буду.

**Баба:** Таленавітыя ў нас людзі на Беларусі – што працаваць, што спяваць – усё адно. Давайце будзем працаваць ды прымаўкі ўспамінаць. Вось я першая пачну: “Хочаш добра жыць – павінен працу любіць”.

**Дзецi**

-Работа не воўк, у лес не ўцячэ.

-Нічога само не зробіцца.

-Чалавек без працы, што птушка без крылаў.

-Перш папрацуй, а потым патанцуй.

 -Сёння зробіш, а заўтра знойдзеш.

**Баба:**Вось якія малайцы, колькі прымавак ведаеце…… Дзядочак, а не заспяваць нам зараз песню? Глядзіш і праца пойдзе ладней.

**Дзед:** Ну пачынай, баба!

**“Чаму ж мне не пець…”**

**Дзяўчынкі:**

– У першы раз вышывалі круглы месяц з зорачкамі.  
– У другі раз вышывалі сонейка з праменьчыкамі.  
– У трэці раз вышывалі поле з кветачкамі.

**Баба:** Вось як добра вы працавалі! Паглядзіце, які прыгожы ручніки вышыли – і з зорачкамі, і з кветачкамі. Ручнік — гэта не проста кавалачак тканіны, якім выціраюць твар, рукі. Існуе ў нашай краіне шмат звычаяў, звязаных з яго выкарыстаннем. Дораць ручнік маладым, якія вырашылі пажаніцца, дораць на радзіны і на наваселле. А з чаго ён зроблены?  
**Дзеці.** 3 лёну.  
**Гаспадар.** Лён — гэта багацце нашай краіны. Каб атрымаць такі ручнік, людзям трэба многа працаваць. Спачатку лён трэба пасеяць, затым яго прапалоць, парваць, вымачыць, высушыць, змяць, патрапаць грэбенем. Атрыманы кужаль пралі пры дапамозе верацяна ці калаўрота. Затым пранец бялілі, фарбавалі і ткалі на кроснах палатно для кашуль ці ручнікоў.  
 Давайце ўсім гасцям пакажам.

**Танец з ручнікамі.**

**Дзед:** Вы, хлопчыкі, таксама пакажыце сваю работу

**Хлопчык:**

Як без дудкі без дуды, ходзяць ногі не туды.  
А як дудку пачуюць – самі ногі танцуюць.

**Карагод“Микита”**

**Дзед:** Вось дзякуй, павесялілі. А зараз паглядзіце, які кошык у мяне атрымаўся. Я адразу прыгатаваў лазовыя галінкі, а потым кошык зрабіў.

**Баба:** Вельмі ладны кошык атрымаўся. Калі ласка, паглядзіце, у маёй хаце ёсць розныя вырабы. Мой дзед майстар на ўсе рукі.

Пазнаёмлю з цацкай, з саламянай і льняною,  
І з глінянай – вось такою.  
А вось, глядзіце, свістулькі гліняныя  
З гліны зробленыя, у агні загатаваныя.  
Ёсць збаночкі і макітры, і прыгожыя глякі.  
Ёсць драўляны посуд: лыжкі, дошчачкі, каўшы.  
Беларускія майстры іх зрабілі ад душы.

**Баба**:Ой, а хто гэта да нас завітаў?

**Дамавы**. Ды гэта ж я, ваш Дамавы. Сядзеў, сядзеў я ў хаце, слухаў, як вы спяваеце, ды і мне захацелася з вамі трошкі павесяліцца.  
Гаспадынька, а што гэта ў цябе за куфэрачак такі прыгожы стаіць? Што ты ў ім хаваеш?  
**Баба**:

Калісьці ў такіх куфэрках хавалі скарбы і закопвалі іх у зямлю. У гэтым чароўным куфэрку таксама захаваліся незлічоныя скарбы. Толькі тэта не залатыя дукаты і каштоўныя ўпрыгожванні. У нашым куфэрку забытыя паданні, казкі, розныя пацешкі, забаўлянкі, народныя гульні, жарты. Ці адкрываць куфэрак?  
**Дзеці**:

Адкрываць!  
**Баба**:

А з чаго пачынаць?  
**Дамавік:**

З жартаў ды пацех для смеху. Прынёс я мех. А ў мяху — смех!  
Дзеткам на пацеху лопнуў мех ад смеху.  
Вось вам, дзеткі, смешкі, вось вам і пацешкі.  
Цікавых паведаю вам небыліц, хай скачуць да нас яны 3 кніжных паліц.  
**Дзеці**:

1)Антось Барадаты  
Вёў казу каля хаты,  
Антаніна паганяла,   
На цукеркі зарабляла.

2)Пякла баба калачы  
У халодненькай пячы.  
І як раз ляцеў камар,  
Ды калачыкі пакраў.  
Цераз вулічку уцякаў,   
Камізэлячку парваў.  
**Дзед:**

Хопіць вам дражніцца.  
Давай лепей весяліцца.  
**Дзіця**:

Як музыкі заіграюць  
Ногі самі рвуцца ў пляс.  
Ай да туры-растатуры,  
Беларускай мы натуры.  
**Беларускі народны танец “Тупацень”  
Баба:**

Заўсёды беларусы вызначаліся здатнасцю жартаў, кемлівасцю. Скарбонкай народнай мудрасці і назіральнасці лічацца беларускія прыказкі. Паслухайце, калі ласка ,я пачну чытаць, а вы прадоўжыце….

**Прыказкі**Дарагая тая хатка, дзе радзіла мяне… (матка)  
Работа і корміць і … (поіць)  
Родная зямля мягчэйшая за чужую… (пярыну)  
Няма смачнейшай вадзіцы, як з роднай…(крыніцы)  
Усюды добра, а дома …(найлепш)  
**Дзед:**

Усе вы любіце слухаць, як апавядаюць пра што-небудзь цікавае. Пра тое, што было даўным-даўно разказваюць легенды і паданні. Ці ёсць у куфэрку паданне ?

**Баба:**

Так, ёсць. Паслухайце адно з іх:

Ці то полем, ці то лесам ішлі тры падарожнікі. Ішлі яны тры дні і тры ночы, ды яшчэ паўдня. Прытаміліся. Прыселі. Раптам чуюць — спявае нехта.  
Прыслухаўся першы:  
— Відаць, жаваронак.  
— Не, — кажа другі, — гэта лес шуміць.  
А трэці прыпаў вухам да зямлі і прашаптаў:  
—Ды гэта ж зямля наша спявае.  
Вось якая яна, наша зямля беларуская. Таму ў нас і песні и танцы такія прыгожыя.

**Дзеці:**У нас галовы русыя, а вочы – сіні лён.  
Мы – дзеці беларусы, станцуем і спяем.   
**Песня «Беларусачка»**

**Танец «Козачка»**

**Дамавы:**

Бабуля, скажы, калі ласка, а наш чароўны куфэрак можа навучыць нас быць гасціннымі і ветлівымі. (вітанкі і звычэнні)

**Дзіця**:

Добра, калі ты змалку  
Можаш вітаць людзей.  
Раніцай: “Добрага ранку!”  
I апаўдня: “Добры дзень!”  
Увечары пры сустрэчы  
Знаёмым сказаць: “Добры вечар!”  
А соннаму сонейку нанач  
I ўсім добрым людзям: “Дабранач!”  
**Баба:** *(баба дастае кветачку)*

Я таксама знаю вельмі цікавую гульню са словамі вітання і зычання на роднай мове.  
**Гульня “Ветлівая кветачка”**Дзеці перадаюць адзін аднаму кветачку са словамі вітання і зычання на роднай мове. "Добры дзень вам!", "Дзень добры ў хату!", "Добрага ранку!", "3 панядзелкам вас (аўторкам і г. д.)!", "Здаровенькі былі!", "Мае вам шанаванне!", "Будзьце жывы, здаровы!", "Жывіце з богам", "Будзьце жывенькі, здаровенькі!", "Каб вам вялося!", "Лавіся, рыбка, малая і вялікая!", "Сакалінага лёту!", "У добры час!", "Удачы!", "Шчасліва!", "Час добры на дарогу!", "У добры час кажучы" і інш.

**Дзед:** Ай, якія ж дзеткі, што тыя кветкі. Усе разумненькія ды ладненькія. Як добра мы з вамі павесяліліся. Спадабалася?

**Дзеці:** Спадабалася!

**Баба:** Сёння мы ў нашай хаце шмат чаго вам паказалі і жадаем ад душы быць здаровымі заўжды.

**Дзед:** Шчасця шмат і грошы майце, да нас у госці прыязджайце.

**Разам:** Бывайце здаровы, жывіце багата. Хай лёгкай вам будзе дарога да хаты!

**Песня «Бывайце здаровы»**